khistorydata/jeongjo-sjw-relations huggingface dataset:
정조 19년
乙卯九月初九日辰時上御便殿儒生應製科次入侍時行右承旨李晩秀左副承旨李勉兢右副承旨蔡弘遠同副承旨李肇源記事官趙台榮假注書曺錫中記注官金良倜記事官吳泰曾檢校直閣金勉柱原任直閣尹行恁南公轍直閣李始源檢校待敎徐有榘以次侍立上曰兩館提學戶曹判書及新舊抄啓文臣使之來待者竝令入來賤臣承命出與弘文提學徐有隣藝文提學閔鍾顯戶曹判書李時秀副司直金啓洛金熙朝洪義浩司僕正崔光泰副司果申鳳朝金近復副正字柳遠鳴徐俊輔具得魯金履載黃聖天姜浚欽金熙周金處巖李英發副司正洪奭周偕入進前命分考抄啓文臣爲對讀官考券訖命書傳敎曰泮儒應製今番則詩賦各取一人餘皆勿論詩二下進士朴文昊賦三上幼學李圭南新印朱書百選各一件賜給上曰入格儒生明日待令出榻敎勉兢曰卽者武科紅牌安寶時考準榜目名字則與單子中名字多有違錯矣科試規式當以單子爲主紅牌則以單子中名字書塡原榜目改付標以入而當該試官疎漏之失不可無警竝推考何如上曰依爲之出擧條仍命退諸臣以次退出
정조 19년
行都承旨黃昇源坐行左承旨洪義榮坐行右承旨李晩秀坐左副承旨李勉兢坐直右副承旨蔡弘遠坐直同副承旨李肇源坐注書趙台榮仕一員未差假注書曺錫中仕直事變假注書洪奭周仕
정조 19년
李勉兢啓曰訓鍊大將徐有大御營大將李漢豐以東南關王廟獻官今方受香出去矣所佩命召來請還納而將兵之任不可一刻無摠察之人何以爲之敢稟傳曰仍佩往來都提調摠察從事發牌聽傳敎
정조 19년
洪義榮啓曰備邊司郞廳來言今日賓廳日次而文武科放榜殿座相値不得來會云矣敢啓傳曰知道
정조 19년
傳于李晩秀曰右承旨左副承旨分詣受香所奉審摘奸以來
정조 19년
有政吏批判書尹蓍東參判洪明浩參議韓用龜竝進行都承旨黃昇源進以蔡弘直爲吏曹佐郞以韓德增爲監察以安弘迪爲積城縣監閣監玄烒司卷尹得寧相換閣監尹得寧領籤鄭學溫相換學生奇挺後贈左參贊例兼學生奇震說贈戶參例兼學生奇瓊贈左承旨例兼以上都摠管奇彦鼎三代追贈
정조 19년
兵批判書沈煥之參判趙鎭寬參議沈基泰竝病參知崔守魯入直進左副承旨李勉兢進啓曰兵批無緊窠吏批無送西之人無政事之意敢啓傳曰知道
정조 19년
兵曹口傳政事副司果鄭學溫
정조 19년
傳于李晩秀曰明日文武科謝恩處所以萬八門爲之侍衛雲寶劍外皆以入直擧行
정조 19년
兵曹口傳政事以尹得莘爲文山萬戶以朴恒淳爲正方別將文山萬戶尹得莘善積僉使朴思默相換
정조 19년
傳于李晩秀曰今月連値科試旬前次對未爲矣明日以十五日次對進定左相姑未快可使之平明後來會與輪對當於殿座處所引見該房知悉
정조 19년
李勉兢啓曰明日次對兩司當爲進參除在外外呈告人員竝待開門牌招何如傳曰允
정조 19년
李勉兢以都摠府言啓曰今日入直內三廳武兼禁軍及軍兵等當爲中日習射而明政門親臨放榜相値不得爲之之意敢啓傳曰知道
정조 19년
李勉兢以司僕寺提調意啓曰大靜前縣監鄭運躋遞任進上馬二匹今纔上來禾毛色別單書入依例內廐入養之意敢啓傳曰知道
정조 19년
李勉兢以御營廳言啓曰本廳字內肅靖門東邊第一城廊近處體城頹毁改築處女墻亦已畢築之意敢啓傳曰知道
정조 19년
李勉兢以刑曹言啓曰卽接禮曹移文則樂安郡充軍罪人李定今番慶科庭試二所初試入格幼學以下水軍充定者初試入格則免役事載在大典通編李定依法典卽爲免役放送後徒流頉下之意分付道臣何如傳曰允
정조 19년
司直臣洪秀輔疏曰伏以人臣之引年乞休禮之大防也而此蓋爲自少至老宣力服勤有勞績足稱而進退以禮者設耳如臣者何嘗髣髴于是哉直一樗散賤品遭際明時承藉先庇名編朝籍垂四十載以才具則百無肖似以恩造則偏彼陶甄外內歷試未嘗發一言措一事以效涓埃塵刹之酬徒然躋崇秩而忝耆司矣坑窩袵席屢蒙曲庇頂踵毛髮都歸造化加以有子癡迷竝玷華顯每一念至凜若淵氷而猶至今眷係遲徊鍾漏不止者亶以感激由中嚴畏居先未敢强效於循常丐閑者爲也今則疾病侵尋日加月增入而沈頓床笫出而蹩躠班行筋力奔走漸難自效審如是也而尙欲坐糜廩祿蹲仍無恥則適足以貽尸素之譏添辜負之端百爾思量惟有丐此殘骸不報爲報以承我殿下全保生成之澤而已抱玆耿耿不敢終默竊庶冀聽卑之天務其情而遂其願也臣今告退竊有絶悲至苦之情結轖在心點檢怵惕如窮無歸終若囁嚅趑趄不一鳴暴於至仁止慈之天則抑恐死亡無日限結幽明玆敢披瀝以陳之臣之先父奉朝賀臣重孝立朝本末亦或爲聖聰之記有矣荷先王不世之遇慕古人匪躬之節出處行止惟義是秉故執守則奬以牢確奏對則詡以疎戇多退少進卽其素操而自夫五十以後益復絶意榮祿屛跡鄕野以爲矢心自靖之圖間膺敦召曾無旬月之淹故卿無宦心予已知之之批敎蓋燭先臣心事而發也畢竟年未至而章屢上拔例許休恩出常格而先臣病未赴朝在鄕受麻手書代宣蓬蓽生輝尙記伊時先臣垂涕而語臣曰聖主知臣而吾實負恩有懷弸結卽汝所知而齎志緘口抱歸九原此爲千古難瞑之恨只願汝之不墜吾秉執無負吾志事以明吾斷斷苦心耳平居過庭之聞當日執手之托言猶在耳有不忍提臣之不肖無狀隨處忝厥而惟此先臣之秉執志事守之冞堅期以勿替三十餘年炳然如丹豈不欲一番闡明上報君恩下遵父訓也哉祗緣冥墑而行含默以待終未能當事盡言徒有方寸之鬱結俯仰恧蹙此何人斯今當乞退之日猶復怵畏含忍不思所以悉暴先志繼陳微悃則他日泉下亦將無藉手歸告之資臣情到此窮且慽矣噫臣身之宜退求退自量已熟而惟其臨退也故必欲冒死而一陳者卽區區血忱之所自矢也玆庸齋沐治疏仰瀆崇嚴伏乞天地父母俯垂哀憐察臣悲苦之悰許臣休致之請俾以收拾桑楡獲全微諒則恩山德海隕結是期臣無任云云答曰省疏具悉先卿則鄕居屢章仰
정조 19년
判中樞府事臣李命植疏曰伏以一病支離三朔沈淹乍進乍退已無復起之形忽自前月念後諸證頓劇今已旬望之久一直無輕減之勢決知其末如何矣顧臣桑楡已迫涯分已溢尙何餘望而猶復僥倖於刀圭瞑眩之間者惟是此月已屆誕辰在邇跛躃皆聳擧國同忭則臣之所帶忝叨壯營每於起居之班獲近日月之光故今亦隨都相之後登文石之陛仰望威顔幸値尺衣傍侍之時又瞻岐嶷之容隨衆攢祝而退則雖卽日溘然萬萬無所恨矣而第今證形已痼醫治技窮有耳而不能聽有口而不能言家人父子無以通其酬酢公私應接動必替以筆札宛轉床玆便成土隅樣子夫豈有一分縈懷之念而獨於委頓之中倍切戀結之忱每想此願未遂不禁有隕如瀉況臣不才無能猥躋崇秩又自近年以來聖眷彌隆誤恩荐加門闌太盛常懷集木之懼無妄之崇果招滿盈之災居然爲廢疾人矣雖在少壯之日理必無幸矧今癃老之年乎念臣職重任也劇務也何可一日瘝曠也今以萬分無可望之疾虛帶一日不宜曠之任其於國體之苟艱私心之兢蹙當復如何不避屢瀆之誅艱構數行敢申前懇伏乞聖慈俯垂諒察亟賜處分焉臣無任云云答曰省疏具悉卿其勿辭行公
정조 19년
乙卯九月初十日辰時上御明政門文武科新恩放榜入侍時行都承旨黃昇源行左承旨洪義榮行右承旨李晩秀左副承旨李勉兢右副承旨蔡弘遠同副承旨李肇源記事官趙台榮假注書曺錫中記注官金良倜記事官吳泰曾檢校直閣尹行恁金勉柱南公轍直閣李始源檢校待敎徐有榘以次侍立上具翼善冠衮龍袍乘輿出交泰門永淸門詣明政門出陞座上曰文武新恩分東西列立各令整齊可也上曰武科新恩旣令訓鍊院掌務官各營敎鍊官次知整齊而如是紛亂萬萬駭然事過後各該營大將決棍懲治軍士房承旨亦爲事過後拿處勉兢弘遠跪啓放榜放榜官唱名引儀唱文武新恩行四拜禮訖分授花牌宣醞賜肴百官稱箋稱賀引儀唱文武百官行四拜禮訖唱禮畢文武科新恩及百官出命大臣進前左議政兪彦鎬右議政蔡濟恭進前問候彦鎬曰昨日日暮時見沁留狀啓有兩轎子下去一轎子上來等語聞甚驚心矣上曰此非足慮之事也予豈欺卿等乎今日好會何爲發此等說致疑於無疑之地乎彦鎬曰王言如四時臣等豈敢不奉而信之乎兵曹判書沈煥之進前奏曰勿論事實之如何轎子來往每致疑惑人心大臣所奏是不得不言之事矣上曰已諭於大臣矣保無他慮矣上曰廣州節目其已成出耶大臣旣齊會必須爛加商量務從豐裕好矣濟恭曰京廳之革罷專爲經費之有補而今旣出置之後諸般財力一依京廳時磨鍊則此非及今變通之義矣上曰只欲罷不緊京軍門而已豈獨爲經費而有此擧耶惟在大臣之從長區處之如何矣上曰軍士房承旨拿處傳敎觀明日擧行頒布可也上乘輿入永淸門交泰門還內諸臣以次退出
정조 19년
行都承旨黃昇源坐行左承旨洪義榮坐行右承旨李晩秀坐左副承旨李勉兢坐直右副承旨蔡弘遠坐同副承旨李肇源坐直注書趙台榮仕一員未差假注書曺錫中仕直事變假注書洪奭周仕
정조 19년
傳于李晩秀曰初一日京鄕儒生應製入格人中京儒入侍
정조 19년
洪義榮啓曰大司憲金載瓚持平金銑在外執義朴瑞源掌令鄭毅祚李益洙持平金和鍾牌不進監察茶時之意敢啓傳曰知道
정조 19년
李勉兢啓曰今日殿座別侍衛不可不備員而兵曹判書沈煥之謂有身病不爲入來卽爲牌招何如傳曰次堂別侍衛
정조 19년
以次對進不進單子傳于李勉兢曰摠戎使之懸病處義極爲不當當此矯俗革習之日雖於可東可西之事務欲一新況格外無嚴之規避卽俗習中不誠無狀之一端所欲矯革正在此等處時措異宜豈敢若此嚴飭仕進
정조 19년
傳于李勉兢曰昨日入直宣傳官一竝汰去令該曹口傳差出
정조 19년
以大司諫尹弼秉司諫李羽逵正言洪秉臣執義朴瑞源掌令鄭毅祚李益洙持平金和鍾牌不進罷職傳旨傳于洪義榮曰只推
정조 19년
有政吏批判書尹蓍東參判洪明浩參議韓用龜竝進行都承旨黃昇源進以徐有淳爲平市令以李始源爲廣州判官以趙德潤爲修撰以鄭來百爲副修撰
정조 19년
以江華留守金履翼狀啓約束不嚴致此失職惶恐待罪事判付內啓下兵曹爲旀勿待罪事回諭爲良如敎
정조 19년
兵曹口傳政事以金魯柱爲羽林將都摠管單具世勣
정조 19년
傳于李勉兢曰中官金允謙拿處
정조 19년
李晩秀以內醫院都提調提調意啓曰前御醫邊致翰旣已闋服依例還屬本院令該曹付軍職冠帶常仕何如傳曰允
정조 19년
李勉兢以備邊司言啓曰廣州府留守兼南漢守禦使設置節目別單書入之意敢啓傳曰知道吏隷等勿爲減下節目改付標與校卒分屬兵曹及各軍門各司後別單草記待窠這卽陞實盡充後令各其營各其司亦卽草記如是區處之後雖一校一卒一吏一隷曾隷於京廳者切勿移屬外府餘丁句管一款付之畿營而此亦當有指一知委然後可以有實效矣
정조 19년
李勉兢以兵曹言啓曰今番庭試武科殿試時直赴殿試人武士鄭光周等一百三十人內一百十四人已爲應試依定式所受帖文爻周別武士鄭光周閑良金智檢壯勇衛崔泰魯申璟勸武軍官許乘閑良田弘闢馬兵崔運大選武軍官朴聖彬壯勇衛金潤龜鄕騎士朴致魯馬兵金潤澤鄕騎士柳仁亨牢子韓壽命扈衛軍官金錫斗壯勇營鄕武士康就龍等十五人遭故依例陳試額外內禁衛李殷彬謂以其父健秀編配不爲赴試法不當陳試勿施直赴會試人馬兵蔡齊奉等三百九十七人內三百七十四人已爲應試亦依定式所受帖文爻周武藝別監金翼祚鄕武士張有成閑良張大維壯勇鄕武士鄭有雄兼司僕楊春輝攔後士李涉閑良金履默金進淵金仁行壯勇營鄕武士扈道一額外壯勇衛李運植扈衛軍官金振璞兼騎隊李孝達額外壯勇衛趙雲星禁軍高宅信扈衛軍官金德俊義旅軍官李仁默等十七人遭故依例陳試親騎衛朴文亨以中嶺別將時在任所不爲赴試馬兵蔡濟奉林夏允金奉曄鄕武士劉得順等四人以病不赴竝勿施關北馬兵趙齊岌該道狀本中不爲擧論其委折令道臣査實狀聞後處之何如傳曰允直赴會試人朴文亨公罪特爲仍置蔡齊奉等四人不赴委折査實如果無情仍置不然則勘罪後勿施可也
정조 19년
李勉兢以訓鍊都監言啓曰本局別將許任身病甚重勢難察任改差何如傳曰允
정조 19년
李勉兢以刑曹言啓曰卽接成均館移文則定山縣充軍罪人李鈺今番應製時試券以嚴勘之後噍殺尤甚稍遠地移充事書下矣李鈺慶尙道三嘉縣更爲充軍定配使卽押送事發關分付於該道道臣之意敢啓傳曰知道
정조 19년
李勉兢以義禁府言啓曰江華留守金履翼狀啓內本府經歷申光河中軍李得駿罪狀令攸司稟處事啓下矣申光河前以他罪已爲拿囚待開坐添問目捧供李得駿時在任所云依例發遣府書吏交代後拿來何如傳曰允
정조 19년
吏曹啓目粘連觀此判敦寧洪秀輔上疏則以爲臣本無敦寧揆以法意勢難仍冒亟命遞改臣所授之職亦爲白有臥乎所揆以公格似當遞拜是白乎矣崇品重臣所帶遞仍當否臣曹不敢擅便上裁何如啓依回啓施行爲良如敎
정조 19년
兵曹判書臣沈煥之疏曰伏以早御帳殿親受文武榜謝恩臣職忝本兵當以別侍衛入班而身病添劇無由强起回瞻天門震伏兢煌纔因政院啓辭乃復有次堂別侍衛之命矣臣跡似圖便罪在瘝官而況臣兼帶藥院提擧之任則左右所管之職事俱係緊重雖以一時替備衛儀幸蒙聖恩之曲諒臣何敢晏然自暇於偃息之間哉仍伏念臣十數年間偏蒙恩造逈出常格所施者如天地之大而所報則無塵露之微是則諉之職淺才劣無以自效至如筋力趨走亦因年衰而病痼恒致聖上之軫念臣自誦臣罪死未足贖矣伏乞聖慈俯諒察亟命遞改臣本兵及藥院之任以重朝體以安微分焉臣無任云云答曰省疏具悉卿其勿辭調理行公
정조 19년
乙卯九月十一日午時上御便殿右承旨入侍時行右承旨李晩秀記事官趙台榮記注官金良倜記事官吳泰曾以次進伏訖上曰有司堂上入侍出榻敎賤臣承命出與有司堂上李時秀偕入進伏上曰刑曹判書何不赴公耶時秀曰聞有實病果難行公云矣上命以輪對官刑曹佐郞尹最遠所懷書傳敎曰因所懷聞戶判言實病果難强云刑曹判書李祖源許遞前望單子入之又命書傳敎曰十三日眞殿行禮當依近例天明後爲之齋宿則亦當從便爲之只以時原任大臣儀賓參班事分付又命書傳敎曰十九日兩本宮衣幣香燭親傳十八日齋宿於摛文院翌朝祗送於院門之外時原任閣臣禮判畿伯依近例齋宿參班命書傳敎曰守禦廳堂上堂下將官等皆令各軍門區處無窠則戶料窠因其料加設待窠陞實其餘待窠次次收用後草記又命書榻敎曰羽林將尹頤東間除宣傳官渠豈敢仍帶汰去其代以守禦堂上將官作散人令該曹口傳擬入又命書傳敎曰禮判兼帶摠管許遞以守禦中軍具世勣單付命退諸臣以次退出
정조 19년
行都承旨黃昇源坐行左承旨洪義榮坐行右承旨李晩秀坐直左副承旨李勉兢坐直右副承旨蔡弘遠坐同副承旨李肇源坐注書趙台榮仕一員未差假注書曺錫中仕直事變假注書洪奭周仕
정조 19년
洪義榮啓曰大司憲未差執義朴瑞源掌令鄭毅祚李益洙持平金和鍾呈辭持平金銑在外監察茶時之意敢啓傳曰知道
정조 19년
傳于洪義榮曰諸承旨持公事入侍
정조 19년
以全羅監司徐鼎修啓本寶城郡大同船致敗寶城郡守金鎜罷黜古群山僉使尹得運拿致嚴棍計料事判付內啓下宣惠廳爲旀旣多拯出不可以晩裝與臭載論況該郡自是弊邑該倅尤難輕遞勘罪一款特爲安徐使之當日內還官未矯之弊盡矯已拯之穀改納事分付爲旀昨年飭禁之下僉使所爲不可嚴棍而止汰其任令該曹口傳擇差下送爲良如敎
정조 19년
備忘記全州營將吳載衍下直長弓一張長箭一部片箭一部筒兒一箇賜給
정조 19년
兵曹口傳政事以白鳳儀爲古群山僉使
정조 19년
黃昇源以吏曹言啓曰卽接通禮院牒報則今十三日眞殿行禮時左右通禮不可可備員而右通禮姜文會楊州地在外無以備員進參卽速變通以爲擧行之地云右通禮姜文會今姑改差其代口傳備擬以入之意敢啓傳曰知道
정조 19년
吏曹口傳政事以柳畊爲右通禮
정조 19년
李晩秀以宗廟署提調意啓曰因工曹佐郞李田秀所懷批旨內令本署提擧草記稟處事命下矣凡大享時瓦㽅入用之數宗廟則爲一百二十五箇永寧殿則爲八十七箇而此與鍮器有異輒多破毁故爲其充補每於享事時宗廟則加納七十箇永寧殿則加納五十箇使與前排之器通融用之者亦已年久而雖是瓦器一經大享七十箇五十箇之每每添備其數太過今此該郞所奏儘有意見臣謹考本署謄錄中先朝己巳受敎以瓦㽅事因度支長陳達飭令各別精造而過享後典祀官及戶工曹郞廳本署官員眼同洗滌敬藏矣近則戶工曹郞廳初不來待未能躬審自今以後修明舊規使戶工曹郞廳依例來待與典祀官及本署官員眼同奉審詳細執頉可仍者仍可改者改則費用有節器樣亦精似涉便當以此申飭擧行何如傳曰允自今各別精造又各備餘數戶工判看檢與本寺提擧進詣廟內祭器庫納于祭器欌而若此則豈可每番新備亦豈可每年新備乎只於春秋奉審時執頉新備必以新備數爻戶工曹草記以此傳敎載之本署太常戶禮工曹謄錄定式之後卽有違越不飭之官員難免重勘行首守僕亦爲嚴治之意一體定式可也
정조 19년
李勉兢以備邊司言啓曰因掌苑別提鄭宗柱所懷傳曰聞甚駭然李海淸爲正言時已料其如許矣當該監試官先罷後拿院隷令刑曹嚴刑捧招雖於場罷之後當捉納況畢試之前乎摘奸備邊郞掩置之所爲萬萬無狀爲先令有司堂上嚴査草記各別勘罪可也事命下矣依下敎當該武二所摘奸郞廳卽爲嚴査則本司郞廳趙一源摘奸當次而不爲捉納云特敎申飭之下擧行之如是慢忽萬萬駭然當該郞廳趙一源爲先汰去其罪狀令該府拿問處之何如傳曰允
정조 19년
李勉兢以備邊司言啓曰大臣亦不知殺死之折獄云其爲相反於曹中別設檢詳廳之本意果如何令廟堂取考前例指一定式草記使大臣臺諫與聞於一律獄事事命下矣有國重事無過於大辟決折而大臣只於啓覆時登筵參論故全未知一律議讞之當理與不當理檢詳以大臣郞廳尙使之看審殺獄文案刑曹之內至設檢詳二房該吏名目至今稱詳一房詳二房況身爲大臣大辟決折看作不必干與之事此豈成說乎今此所下傳敎旣軫重人命之方又懋尊國體之道自今爲始不可不另加定式嗣後刑曹殺獄文案議讞必一經大臣之眼然後始爲入啓及夫判付頒下之後仍卽回公使大臣明知某囚之當死當生而如有意見之參差於其間則隨處論列實合事宜至於臺諫則與大臣差異判下啓下後始爲輪示時臺以採公議亦未爲不可以此分付該曹著爲令式何如傳曰此後刑曹殺獄文案京而完決者外而錄啓者依兵曹賞加回啓例必經大臣之眼然後入啓判下後回公其餘諸道査啓及稟啓等事關殺獄者啓下後亦爲輪示事定式時臺則只以完決與錄啓及其他死囚之酌決者謄出判下一件輪示諸臺此則不必用回公之例以貽該曹之弊可也
정조 19년
李勉兢以備邊司言啓曰以廣州府留守設置節目書入事草記批旨內吏隷等勿爲減下節目改付標與校卒分屬兵曹及各軍門各司後別單草記待窠這卽陞實盡充後令各其營各其司亦卽草記如是區處之後雖一校一卒一吏一隷曾隷於京廳者切勿移屬外府事命下矣依下敎原節目中改付標以入將校十二員軍卒一百六十二名吏隷三十七名一一分屬於兵曹及各軍門各司後分屬衙門數爻列錄別單書入而謹以下敎內辭意申明嚴飭於各營各司待窠陞實後草記等節各別惕念擧行仍令許免新差雜費俾知朝家特敎分屬之意敢啓傳曰知道
정조 19년
李晩秀以壯勇營言啓曰依備邊司別單判付前守禦廳軍官羅東旭本營知彀官待窠陞實次姑先加出差定之意敢啓傳曰知道
정조 19년
李勉兢以禁衛營言啓曰因戶曹判書李時秀所啓今年收租比前大縮各樣放下已難支繼槪量不足之數合爲三萬餘石不可不及今變通而惠廳則從前取用不啻夥然有難更請移劃壯勇營米儲留條中限一萬石姑先推移取用自明年爲始每年二千石式還報則不過五年可以準數充償禁御兩營自均廳劃送每年禁營爲九千餘石御廳爲八千二百餘石此則專爲上番鄕軍支放之資而除他區劃餘數各爲七千餘石自今十二月當爲始限周年停番兩營均廳劃送米一萬四千餘石自臣曹取用今年條若已劃送則以明年條取用以準此數訓局兼料米自臣曹劃送者每年爲一千七百餘石均廳年例劃送者爲八千二百石而兼料放下外餘數甚多雖以今年言之甲寅餘米爲六千八百餘石就今年餘條及明年條中限六千石爲先取用則合爲三萬石庶可爲冬春補用之需故敢此仰達矣上曰依爲之事命下矣本營上番慶尙左道五哨軍兵來十二月當爲始限周年退番事本道監兵使處預爲知委之意敢啓傳曰知道
정조 19년
李勉兢以刑曹言啓曰因弘文館書吏朴重顯等加杖啓目判付內官員上疏之事下吏必欲角勝掩諱者本罪之外風習痛惡更加嚴杖今日內期於得情爲有矣又或抵賴首吏嚴刑定配其餘諸吏加杖照律事判下矣依判付罪人朴重顯等更加嚴杖反覆究問則以爲前日所告之外終未思得雖死杖下無他可達之辭云前後判付何等嚴截而幺麽下吏終不直告嚴杖之下一向抵賴國綱所在萬萬駭痛首吏朴重顯嚴刑一次後慶尙道義興縣定配所卽爲押送其餘諸吏文千輝金德裕崔昌瑞表正裏崔道源李仁達廉弼瑞朴仁瑞郭載遠朴聖麟朴瑧寬朴在謙池應瑞朴守漢金錫弼洪奎三權重言金得文鄭祥民等竝加杖後依制書有違律以杖一百決處何如傳曰允
정조 19년
洪義榮以義禁府言啓曰中官金允謙拿處事傳旨啓下矣金允謙下去京畿交河地云依例發遣府書吏拿來何如傳曰允
정조 19년
洪義榮以義禁府言啓曰因校理朴吉源上疏批旨內以貪獲罪者歲抄赦令勿論事當有界限令禁府問于大臣稟處事命下矣問于大臣則領議政洪樂性以爲贓吏一世之所棄懲貪有國之大典而果或與尋常罪過之譴勘警責者混入於歲抄與赦令而亦被例宥則誠使汚吏無憚邦憲不嚴此亦依儒臣議施行似好云左議政兪彦鎬以爲以貪獲罪者無論重輕每遇赦令或不無混被疏釋之時果非所以嚴彰癉之政而反有以啓僥倖之望苟欲定其界限則大明律監守自盜贓自杖流至絞一從其貫數大典通編偸結禁錮之律自三年至十年亦從結數以此遞加矣今不必別立科條只就法典所載計其贓犯多少分等定限限若未滿則雖有大赦切勿輕易擧論恐合於嚴立法愼毋赦之義而臣素昧律文不敢臆對伏惟上裁云右議政蔡濟恭以爲近來贓法解弛守令之稍有勢者惟意貪饕無所顧忌間有現發則暫或抵罪數年之後依舊甄用又顧而之他苟非殘蔭冷武則法安所施乎臺言之以此憂慨固所當然但念其所以懲之之法律文具在若監守自盜與枉法贓自是一律非可更論其餘不枉法贓及雖不準贓情犯絶痛者或有勿揀赦典或有永不敍用輕重大小層節瞭然雖於遇赦之時惟在自上酌量處置守法勿失而已何必別立新制乎迷見如此伏惟上裁云領敦寧府事金履素以爲貪吏之凡有赦令均入於疏釋之中者恐不足以懲創畏忌則儒臣所論果爲得宜自今以後計其犯贓多少定其界限依大明律大典通編所載施行似合癉惡之方云判中樞府事李秉模以爲懲貪之法具載於大明律大典通編歲抄赦令之擧論與否恐亦當依據典律定其界限而以臣愚眛不敢臆對云矣大臣之意如此上裁何如傳曰右相議可謂大經大法依議施行可也
정조 19년
蔡弘遠以宣惠廳言啓曰司䆃寺奉事李英紹所懷本寺貢人受價勿爲合等出給逐朔上下事傳敎內令該廳草記而近來此等事雖有稟處之命每多因循今番則與未及回啓諸條一竝指一草記事分付該廳可也事命下矣本寺所受貢米有非直用於宣飯不過物種措備之價則其所進排初無關於分等之如何當初磨鍊未知分合等數其意何居而魚鱗擧行爰自設貢之初已爲數百年矣有難猝地改絃且其受價甚厚貢人亦爲完實特其中員役居半定役之始全不擇人無根着至孟浪之類與之相雜種種弊端皆從此生出今若嚴飭豫儲俾杜爲後弊之源則自可無當朔苟艱之患今姑置之此外別無稟處之意敢啓傳曰知道
정조 19년
禁府啓目前正言李海淸原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如啓名以臺監首先犯科有辱朝廷莫甚於渠兺除良所謂供辭專事爽實尤萬萬無狀渠之無嚴自在堂后時不一而足倖逭重律可謂寬典特念渠先出入近密之勞趁卽收錄無異無罪則抑何心猶不知悛此而循例判下有罪者何以懲畏爲先嚴囚西間然後開坐一一嚴問期於取服若或抵賴不以直招捧入則卿等之重勘除良擧行羅卒等出付刑曹嚴刑發配而不能檢飭之首都事爲先汰去後草記爲良如敎又啓目工曹正郞權太應原情云云傳旨內辭緣泛稱遲晩刑推得情何如判付啓除刑推議處仍爲照律爲良如敎又啓目繕工監副奉事李敬儒假監役權中執漢城府庶尹丁志德長興庫奉事崔奎晶軍資監直長韓昇裕內資寺直長李宗恢司圃署直長李喆祚濟用監奉事沈達秀司僕寺僉正沈厚之瓦署別提金兌煌平市署主簿李在亨軍器寺僉正宋堯熙內贍寺主簿鄭復曾尙衣院別提李豐林義盈庫主簿柳有澤等原情云云傳旨內辭緣泛稱遲晩竝只刑推得情何如判付啓近來蔭官等頑慢忒甚應製則規避職掌則不知敢於置對之下一味粧撰其矣等所爲節節痛駭各司弊瑞更良嚴問口招以聞爲有矣如不直陳勿爲修啓而今已夜深明日則行禮相値再明日開坐擧行其中武弁等段姑爲付過放送後次輪對雖非受點當次皆一一進參更無敢以無乎發口事嚴飭分付爲良如敎又啓目武二所摘奸備邊司郞廳趙一源原情云云傳旨內辭緣泛稱遲晩刑推得情何如判付啓除刑推議處仍爲照律爲良如敎又啓目江華府經歷申光河原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓分揀放送爲良如敎又啓目封彌官鄭履綏原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目刑曹正郞黃俊彦原情云云傳旨內辭緣泛稱遲晩刑推得情何如判付啓不知何不知尙可謂之公罪焉敢隨衆勦說全昧嚴畏之意無識自無識無狀自無狀汰去放送其代以虛司果次次區處事分付爲良如敎又啓目司僕寺主簿任尙濂原情云云傳旨內辭緣泛稱遲晩刑推得情何如判付啓衰憒所致何足深責汰去分揀移送閑司爲良如敎又啓目中官金允謙原情云云傳旨內辭緣泛稱遲晩所當請刑是白乎矣長番內官勿爲請刑載在大典通編議處何如判付啓依允又啓目龍川前府使柳光國口招云云問目內辭緣專事漫漶泛稱遲晩曾經都摠經歷勿爲請刑載在大典通編且有捧口招以聞之命上裁何如判付啓打之雖非故犯而犯手則喘喘欲死者豈不卽斃乎此所以其犯無異故犯是置始豈不能禁戢下屬末乃無難成獄是如可敢於口招之下游辭發明可謂罪上添罪嚴加照律爲旀覆檢官宣川府使鄭學畊段置罷職爲良如敎又啓目成均館博士申溥矣今朔朔書無緣不書依定式推考罪笞五十收贖解見任別敍私罪奉敎依允
정조 19년
刑曹啓目粘弘文館書吏朴重顯等更招云云一味忍杖終始抵賴者究厥情狀尤極痛惋竝只別加嚴訊期於輸款何如啓官員上疏之事下吏必欲角勝掩諱者本罪之外風習痛惡更加嚴杖今日內期於得情爲有矣又或抵賴首吏嚴刑定配其餘諸吏加杖照律爲良如敎
정조 19년
乙卯九月十二日辰時上御誠正閣諸承旨持公事入侍時行都承旨黃昇源行左承旨洪義榮行右承旨李晩秀左副承旨李勉兢右副承旨蔡弘遠同副承旨李肇源記事官趙台榮假注書曺錫中記注官金良倜記事官吳泰曾檢校直閣金勉柱以次進伏訖上曰廣州判官來待有司堂上入侍賤臣承命出與戶曹判書李時秀廣州判官李始源偕入進伏上曰廣判兵符造給乎勉兢曰節目中無兵符造給之言而只造給印信云故方自禮曹造成云耳上曰廣判已辭朝今日當下去耶始源曰大臣銓曹未及歷辭明日欲下往而趁十八日齋宿上來過誕辰後下去爲計耳命廣判先退上曰新榜之差注書除非特敎則例於放榜後第四日爲之而近來必於第三日差出已成謬例新榜注書明日差出可也上曰寶城罷船事卿等詳聞之耶領船監官及船主自秋曹嚴問捧供後啓目事分付可也上曰捕將坐起昔則逐日爲之近來此法解弛幾乎空廳民不知該廳之有大將甚不成說如張鵬翼張志恒殺人如麻民皆知畏故雖不坐起無甚大害而此不可人人可效亦非人人可能況該廳啓目尤不可在家爲之以此意自政院嚴飭雖難日日赴坐間日爲之而自備局時送摘奸如京兆秋曹卯酉仕摘奸例俾勿怠忽可也上曰守禦廳革罷以後事成一件冊子以納事言於備局首堂敎時秀曰昨日卿之擧條事關軍國大政欲下詢大臣處之而未及矣預備條必爲得置而兼料條爛加商量用格物致知之工然後可以爲之矣雖以儲置事言之故相鄭弘淳與重臣鄭民始嘗於筵席有所爭難重臣則以爲盡數輸上以爲惠廳之用故相則以爲不可割肉而充腹兩說皆通近日儲置無多而皆令上來惠廳之渴乏亦無如近日此甚悶然處矣戶判必須存心於此等處俾有商量可也時秀曰近來公私銀貨日漸匱乏誠非細慮各道産銀處陳告者率多虛疎有難一一取信而至於豐德則自本曹別定計士與該道營裨眼同摘奸則銀脈果是的實云依例設店採取似好故敢此仰達矣上曰依爲之出擧條勉兢曰向日玉堂曺允遂以親病陳疏徑出未及承批而伊時有受由玉堂許遞之命仍卽出代矣適因言端玆敢仰達矣上曰書出例批一張置之伊日傳敎軸中好矣仍命退諸臣以次退出
정조 19년
乙卯九月十二日辰時上御重熙堂右承旨入侍時行右承旨李晩秀記事官趙台榮記注官金良倜記事官吳泰曾以次進伏訖上命書傳敎曰囹圄之滿溢莫甚於近日而該府開坐許久曠廢雖曰連値齋日與公役不可無飭金吾行公堂上竝推考今日內皆爲捧供待判下仍爲議處照律有功議者各減一等命退承史以次退出
정조 19년
行都承旨黃昇源坐行左承旨洪義榮坐行右承旨李晩秀坐直左副承旨李勉兢坐右副承旨蔡弘遠坐直同副承旨李肇源坐注書趙台榮病一員未差假注書曺錫中仕直金履永仕事變假注書洪奭周仕
정조 19년
注書趙台榮病代以金履永爲假注書
정조 19년
傳于李勉兢曰日前有司堂上入侍因言端聞之問於右承旨對以果然未經摠管云故今於前望點下矣適閱日省錄見之去月初一日除拜初三日許遞矣然則日前未經之說未免相左自己官職之不能記憶於匝月之間者疎闊甚矣右承旨李晩秀新除摠管之任許遞前望單子待下批牌招察任
정조 19년
副摠管前望單子入之崔朝岳添書落點
정조 19년
傳于李勉兢曰摠管中時帶專對之人許遞前望單子入之
정조 19년
副摠管前望單子入之李晩秀落點
정조 19년
傳于李勉兢曰海西分留穀摘奸文備邊郞入侍
정조 19년
傳于李勉兢曰時囚罪人金允謙分揀放送
정조 19년
李勉兢以都摠府言啓曰今日入直內三廳武兼禁軍及軍兵等當爲中日習射而眞殿行禮相値不得爲之之意敢啓傳曰知道
정조 19년
李勉兢以兵曹言啓曰依備邊司草記批旨本曹移來守禦廳敎鍊官郭興新沈弘之本曹堂上軍官龍虎營敎鍊官各一窠加出差定各色軍士六名龍虎營標下軍加出充定書吏二人使令一名二軍色書吏庫直使令加出差定竝待窠陞實之意敢啓傳曰知道
정조 19년
李勉兢以備邊司言啓曰行副司直李漢豐上疏批旨有令廟堂稟處之命矣取見其疏本則以爲卽伏見戶曹判書李時秀擧條啓下者以該曹經費之不敷禁御兩營上番軍自今十二月當限周年停番已蒙依允該曹事情雖曰難處戎垣重事決不可不顧亟寢成命爲辭矣今以戶判擧條御將疏語參互較量則戶判爲經費之不敷御將軫戎政之不輕可謂各擧其職矣若欲從戶判之言則戎政未免疎虞又欲從御將之議則經費殆無出處兩便之道其勢末由而第念將臣執藝陳章以爲經費停番上謂之無例而歸重於更直巡綽則度支需用雖曰緊要有不可以此而忽彼臣等淺見則先御將疏語還寢停番之命度支經費更令有司之臣推移拮据恐合事宜以此分付何如傳曰允御營旣仍番經費不足之穀物與度支長相議指一草記可也
정조 19년
李勉兢以壯勇營言啓曰依備邊司別單判付前守禦廳京標下軍金尙麗等十名本營各色軍有闕代盡爲充定之意敢啓傳曰知道
정조 19년
李勉兢以訓鍊都監言啓曰依下敎本局敎鍊官李亨馥行首敎鍊官曺景休汰去代守禦廳分屬敎鍊官車佐一李昌孫陞實敎鍊官梁廷藎庫直金致安使令金好大文書直鄭三福則竝待窠陞實次各其色名權差而至於軍兵一百二十名陞戶停減之代固當卽爲塡充而式年軍兵老除點考例於今月二十日間爲之定其闕額又自七月亦爲儲窠通計闕數以爲充定陞戶而今此守禦廳移來軍則老除之窠姑未及擧論儲窠之闕見爲十三名故待守禦廳軍兵姓名成冊來到從次第陞付之意已爲傳令中軍只以擧行形止草記矣及伏承下敎始覺儲窠幾名之代先爲區處事不爲區別臣之昏憒於斯益著惶恐待罪之意敢啓傳曰知道勿待罪可也
정조 19년
洪義榮以刑曹言啓曰因備邊司甘結寶城郡大同致敗船主及領將等嚴刑取招次問于舟橋司推捉矣首領將南允稷雖已捉來船主馬希碩方在敗船地方萬頃縣云罔夜捉送事今方發關該道而領將則待船主捉來後一體嚴刑取招之意敢啓傳曰知道領將則與騎船下往有異以不完船當初眼同下送之罪爲先嚴杖取招以爲懲後之地可也
정조 19년
乙卯九月十三日辰時上詣眞殿展拜入侍時行右承旨李晩秀左副承旨李勉兢記事官趙台榮假注書曺錫中記注官金良倜記事官吳泰曾以次侍立上具翼善冠衮龍袍御齋殿引儀引應參諸臣左議政兪彦鎬右議政蔡濟恭行判中樞府事李秉模綾城尉具敏和廣恩副尉金箕性入就拜位行禮時至上詣板位行四拜禮仍詣殿內三上香獻盞禮訖還復位行四拜禮引儀唱禮畢上還內諸臣以次退出
정조 19년
乙卯九月十三日酉時上御重熙堂坐直承旨入侍海西分留穀摘奸文備邊郞同爲入侍時右副承旨蔡弘遠假注書曺錫中記注官金良倜記事官吳泰曾文備邊郞李敬心以次進伏訖上曰所見各邑還弊何如耶敬心曰海州殷栗爲最甚而海州前判官趙厚鎭方爲信川郡守見臣亦言海州還弊自以爲難免不察之罪殷栗則自宋啓來爲邑宰時有逋欠今至莫可收拾之境云矣上曰沿路守令臧否何如云耶敬心曰臣未承廉察之命且非暗行故未能詳知而鳳山前郡守曺學臣頗有民怨矣上曰備郞手本令備局論理草記可也仍命退諸臣以次退出
정조 19년
行都承旨黃昇源坐行左承旨未差行右承旨未差左副承旨李勉兢坐直右副承旨未差同副承旨未差注書趙台榮病假注書曺錫中仕直金履永仕事變假注書洪奭周仕
정조 19년
黃昇源啓曰大司憲未差執義朴瑞源掌令鄭毅祚李益洙持平金和鍾呈辭持平金銑在外監察茶時之意敢啓傳曰知道
정조 19년
黃昇源啓曰明日常參經筵取稟傳曰停
정조 19년
傳于黃昇源曰禮房承旨馳詣宗廟景慕宮奉審摘奸以來
정조 19년
李勉兢啓曰卽聞禁府羅將路逢中禁乘醉亂打幾至死境云事極駭痛渠輩頑習非止一再前後申飭何等截嚴而終不知悛又有此無前之擧尤萬萬痛惡不可尋常處之手犯羅將及行首羅將竝出付刑曹以爲嚴治痛懲之地何如傳曰允
정조 19년
傳于李勉兢曰李忠武公全書八冊校正編進矣令內閣活印四十件入之十件西庫又各以一件分藏于五處史庫弘文館成均館及順天忠愍祠海南忠武祠統營忠烈祠南海忠烈祠牙山顯忠祠康津遺祠巨濟遺廟咸平月仙祠井邑遺愛祠溫陽忠孝堂鑿梁草廟頒賜件則三十二件印出此擧出於尙忠報功旌武彰烈之意編纂之時屢致勤咨剞劂之際亦宜別異今下內帑錢五百緡御營錢五百緡俾助印書之費
정조 19년
傳于李勉兢曰吏戶換房
정조 19년
李勉兢啓曰兵曹佐郞洪宅夏受點於監軍望而今方在外何以爲之敢稟傳曰改差令該曹口傳差出
정조 19년
吏曹口傳政事以李燾爲兵曹佐郞
정조 19년
以李肇源囚單子傳于李勉兢曰分揀放送
정조 19년
李勉兢啓曰俄者放鑰時司鑰來請丹鳳門鑰匙故問其委折則謂以下鑰之際失手誤鎖不得不開鑰改鎖而前此亦有如是之事云臣之矇然信聽任其持去誠不勝萬萬惶悚門鑰事體何等嚴重而有此襲謬之事極爲驚駭當該司鑰令攸司從重科治門考進去宣傳官所當重勘而本院請推之外無他可施之罰何以爲之敢稟傳曰領右相何不敎卿敎爾越格昧例之擧鎭日出於院中乎爲大臣慨然爲卿爾駭然卿與爾先爲遞差下義禁府推考宣傳官及司鑰守門將令兵曹嚴棍取招草記旣無標信則豈可任其旣閉而開乎亦無一言可乎入直兵曹堂郞罷職以重門鑰以杜後弊
정조 19년
黃昇源啓曰坐直無人行右承旨李晩秀左副承旨李勉兢卽爲牌招入直何如傳曰允
정조 19년
李勉兢以兵曹言啓曰依下敎禁衛營書吏張文彦決棍三度之意敢啓傳曰知道
정조 19년
李勉兢以奉常寺都提調意啓曰東籍親耕田所種稻打作則所出爲四石皮粘粟打作則所出爲二斗豆打作則所出爲十一斗太打作則所出爲四石一斗皮唐黍打作則所出爲四石十三斗之意敢啓傳曰知道
정조 19년
李勉兢以義禁府言啓曰平安監司金載瓚狀啓內中和府使尹恒儉罪狀令攸司稟處事啓下矣尹恒儉以兼營將守令時在任所云依例發遣府羅將差兼官後拿來何如傳曰允
정조 19년
李勉兢以捕盜廳言啓曰謹依下敎本廳嚴囚罪人金天秀放送之意敢啓傳曰允
정조 19년
義禁府照目向前權太應亦御用筆事體何等嚴重而乃以麤劣之品不爲察飭憚然封進事極可駭以此照律罪杖八十收贖奪告身三等私罪奉敎依允爲旀功減一等爲良如敎又照目龍川前府使柳光國口招公事判付內打之雖非故犯而犯手則喘喘欲死者豈不卽斃乎此所以其犯無異故犯是置始旣不能禁戢下屬末乃無難成獄是如可敢於口招之下游辭發明可謂罪上添罪嚴加照律以聞罪從重論杖一百收贖告身盡行追奪徒三年定配私罪奉敎依允爲旀功減一等爲良如敎又照目向前趙一源亦身爲摘奸備郞其所爲弊之端初不摘發自歸掩置事極可駭以此照律罪杖一百收贖告身盡行追奪私罪奉敎依允爲旀功減一等爲良如敎啓目粘連向前李海淸亦以判付內辭意發問目反覆嚴問則其試規臺體之任自壞蔑貢人貽弊之肆然冒犯王府納供之專事爽實等前後罪狀一一自服究其所犯俱萬萬痛駭照法重繩何如啓特敎嚴問之下豈敢粧撰況旀判付辭意何等截嚴則問東答西專沒畏戢其矣情狀之痛駭可謂愈往而愈甚口招勿施爲去乎更良待明朝開坐嚴問得情爲良如敎又啓目粘連向前李儒敬權中執丁志德崔奎晶韓昇裕李宗恢李喆祚沈廷秀沈原之李在亨李豐林等亦以判付內辭意發問目嚴問則其所納供殆同强覓泛稱遲晩所當請刑是白乎矣旣有捧口招以聞之命上裁何如啓李敬儒崔奎晶韓昇裕李豐林等段其矣等供招令戶判論理草記稟處事分付後放送爲旀權中執丁志德李宗恢李喆祚沈廷秀沈厚之李在亨等段所供雖似强覓猶勝於已分揀放送爲良如敎又啓目粘連向前鄭履綏亦莫重帳殿出入之際不能敬謹揆以事體萬萬駭然以此照律何如啓依允
정조 19년
刑曹啓目舟橋司首領將南允稷監官梁潤基等原情云云梁潤基段杖問之下雖已遲晩此不嚴懲後弊難杜自臣曹考律重勘爲白乎旀南允稷段渠之差定領將旣在稅船發送之後則合有參恕之道分揀放送何如啓依允爲旀當初領將之換互捉來卿曹事難免不察因傳敎擧行事焉敢及爾卿等推考曹差嚴刑懲勵爲旀不見船隻徑先堂上以致國穀臭載於昨年飭禁截嚴之後者情狀痛惡設置舟司從願分載出於爲所重酬其勞之意則行惡於外方弊歸民邑此猶不足乃敢無難臭載該領將嚴刑一次卽其臭載地方定配當該舟司堂上之偏聽論題亦極駭然爲先從重推考同船主段令道臣嚴刑三次亦其地方定配以爲懲後之地此後名雖舟橋所用之船船若不完令道臣枚報該司切勿裝載船主卽其下去處嚴刑定配後狀聞事令廟堂行會兩湖道臣爲良如敎
정조 19년
行司直金持默疏曰伏以日前因戶曹判書李時秀筵稟禁御兩營鄕軍停番事蒙允而臣適待罪於禁營兼任非不知戎政之關係不輕而以臣愚迷朝令之下奉行是急屢回趑趄未免以停番修啓矣卽伏見備局回啓批旨下者御營鄕軍已命仍番矣蓋禁御兩營上番軍同是宮城巡綽之軍而禁營以闕內更直事體較重尤爲自別則臣之不能效執藝之義而循例擧行者昏謬溺職之罪誠萬萬惶恧緣臣溺職致令宿衛軍兵一仍而一停則罪上添罪尤無以自贖玆敢冒死仰陳伏乞聖明特加三思亟寢禁衛軍停番之命焉臣無任云云
정조 19년
行司直金持默上疏傳于李勉兢曰人人皆掛陳省如近來謄傳之例豈有如許事體況武將處地自別戎務去就尤嚴則又何敢以隨衆煩涗於處分已下之後乎萬萬駭然禁衛兼大將金持默爲先記過捧納承旨爲先遞差下義禁府推考校吏間持疏入闕門者令兵郞金虎門外決棍後草記御廳旣仍番經費不足之代以均廳應送中餘條大同移劃條該營保米準其數給代於戶曹後以其實數令廟堂草記如是下敎之後萬一藉此禁營校吏隷卒輩有腹空之歎當該大將當於郊館殿座施以軍律以此亦令廟堂預爲嚴飭
정조 19년
行都承旨黃昇源坐行左承旨李祖承坐行右承旨李晩秀內閣直左副承旨李勉兢坐右副承旨李儒慶坐直同副承旨金啓洛坐直注書趙台榮病一員未差假注書曺錫中仕直金履永仕事變假注書洪奭周仕
정조 19년
藥房都提調洪樂性副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 19년
傳于李勉兢曰諸承旨持公事入侍
정조 19년
黃昇源啓曰假注書金履永時無職名令該曹依例付軍職冠帶常仕何如傳曰允
정조 19년
以吏曹參議韓用龜牌不進罷職傳旨傳于李勉兢曰只推
정조 19년
傳于黃昇源曰承旨未差之代前望單子入之待下批牌招察任
정조 19년
承旨前望單子入之李祖承李儒慶金啓洛落點
정조 19년
以假注書金履永試券傳于李晩秀曰特付抄啓之列
정조 19년
以洪義榮蔡弘遠囚單子傳于李勉兢曰分揀放送
정조 19년
以吏曹尙衣主簿李普衍單付單子傳于李儒慶曰聞兵判言兵批虛司果之積滯者甚多若無別般闊狹冬大政前無以區處云其中宣薦有地處者六品見窠及今政皆爲擬入
정조 19년
有政吏批判書尹蓍東進參判洪明浩禁府坐起進參議韓用龜牌不進行都承旨黃昇源進以李時秀爲大司憲徐有隣爲判敦寧具㢞爲判尹申耆爲兵曹參議尹弘心爲刑曹正郞洪若浩爲工曹正郞李基讓爲兵曹佐郞李錫垕爲直講朴吉源爲西學校授尹濟弘爲猉獜察訪尙衣主簿單李普衍平安監司金載瓚仍任事承傳
정조 19년
再政以尹涵爲典籍韓泳爲尙衣主簿李惟秀爲典獄主簿
정조 19년
傳于李儒慶曰中和府使今日政差出待下批當日辭朝
정조 19년
有政兵批判書沈煥之病不進參判趙鎭寬入直進參議沈基泰參知崔守魯病不進左副承旨李勉兢進同知單趙聖鳳僉知三單嚴思允趙光存朴挺玉守門將單朴道謙副護軍邊致翰副司直洪秀輔李祖源洪義榮蔡弘遠李肇源申耆副司正金履永
정조 19년
傳于李晩秀曰戶曹判書入侍
정조 19년
傳于李勉兢曰禁衛軍旣停番矣上來間建陽門銅龍門弘化門入直以御營軍替把
정조 19년
以政院新除授中和府使龍仁地在外不得辭朝事微稟傳曰改差令該曹口傳差出待下批明日辭朝
정조 19년
吏曹口傳政以金鎭鼎爲中和府使
정조 19년
傳于李儒慶曰近聞耽羅貢果難以如例封進云薦新外限明秋停免其餘各種之祀典所用外難辦者亦竝限明秋停免事令廟堂行會守臣處
정조 19년
李勉兢以內醫院言啓曰提調沈煥之謂有身病今日問安不爲仕進卽爲牌招何如傳曰允
정조 19년
李晩秀以禮曹言啓曰試考恩賜儒生直赴帖過科後令成均館收聚以來爻周後草記事曾已定式矣卽接成均館所報則今番合六慶慶科庭試會試時直赴殿試儒生進士魏光肇幼學金履垕進士沈厚鎭李基讓閔令儒李章垕幼學閔昌呂南宮惺鄭進明進士尹永輝直赴庭試會試儒生生員鄭澣直赴會試儒生幼學南度中給分儒生生員李周禎鄭日泰進士李東煥登科直赴會試儒生生員閔致福等一百十七人給分儒生生員鄭遂龜等五十二人未參榜合儒生一百八十人內前所受直赴給分帖一百七十八張收聚以來而直赴會試儒生幼學張九泰進士兪益柱等二人出榜前已爲下鄕故知委該道帖文使之收送云矣所收帖文一百七十八張依定式爻周而張九泰兪益柱帖文待其收來一體爻周之意敢啓傳曰知道
정조 19년
金啓洛以戶曹言啓曰義禁府啓目判付內李敬儒崔奎晶韓昇裕李豐林等供招令戶判論理草記稟處事命下矣取見繕工監副奉事李敬儒所供則以爲工作所造大小祭享所用高足床按盤擔桶及營繕公役所用汲水桶例有還下之規而每每閪失破傷自今量其容入之數更爲造作置之各祭享所及公役所定其年限限內若有破傷遺失則各該司官員下人當其罪自戶曹造送捧置云長興庫奉事崔奎晶所供則以爲本庫稅穀捧上時監察例有眼同之規而臺監下屬於船人員役輩有小小討索之弊依廣興軍資兩倉例臺監眼同之規亦爲革罷云軍資監直長韓昇裕所供則以爲本監貢人等每當九營繕公役之時空石草芚等物無印蹟直甘之故惟意取用無限進排此後則有印蹟則進排無印蹟則不爲進排事永爲定式云西氷庫別檢李豐林所供則以爲每年氷庫庫舍修理所費爲數百餘石海州石氷庫一造之後百年無頹落之患若依海州例造石氷庫數梗足當草舍四梗之藏物力雖與一年草舍之費顯殊若計七八年所入則亦自優如其後則更無經費之所入又無氷丁消瀜之患云矣繕工監高足床按盤擔桶等事進排還下之際果不無中間閪失傷破之弊而祭享時各司官吏各執其物待令進排乃所以重其事體也樂器祭器之外盤桶等屬有難一一藏置於莫重之地至於九營繕分掌處所甚多公役無時若爲還下時閪失傷破之慮更令新造預爲分屬則多寡旣難預度改造反恐煩數竝姑置之申飭各該官員凡係還下物種嚴束下屬照數出給俾無如前遺失之弊長興庫臺監革罷事年前太倉釐弊時臺監只於開倉封倉時出往監其鎖鑰事永爲定式軍監亦依此擧行則該庫宜無異同而臺監監庫事體不輕不可以一郞官之言遽議變通更令該庫提調論理稟處軍資監草芚空石事兩倉貢人之以此稱冤其來已久蓋以營繕公役時每多直甘取用之故其所進排多歸消瀜今此郞官所供不無意見自今進排之際一以印蹟甘結有無爲準施行事分付西氷庫庫舍事築石爲庫以代草舍則庫除修理之費氷減消瀜之患論其利益似可久遠而海州之石材旣難遠致本庫之財力未易多辦令該庫提調參量事勢便否物力有無更爲論理稟處何如傳曰允
정조 19년
金啓洛以兵曹言啓曰新除授北評事金羲淳偏母年今六十所患痎瘧之症今跨三載又當肇寒之節諸症越添實無移舍赴任之望屢度呈狀情理旣如此則不可强令赴任改差何如傳曰允
정조 19년
李儒慶以兵曹言啓曰政院啓辭傳曰領右相何不敎卿敎爾越格昧例之擧鎭日出於院中乎爲大臣爲卿爾駭然卿與爾爲先遞差下義禁府推考宣傳官司鑰守門將令兵曹嚴棍取招草記旣無標信則豈可任其旣閉而開乎亦無一言可乎入直兵曹堂郞罷職以重門鑰以杜後弊事命下矣依傳敎宣傳官李時晦司鑰朴德起守門將李秉德各嚴棍十五度後査問其委折則宣傳官李時晦所供內矣身當丹鳳門門考之時旣見鑰匙之誤下則事當卽告政院以爲微稟改鑰而乃聽司鑰之所爲任其無標信而改鎖論其罪犯萬死無惜云司鑰朴德起所供內矣身於放鑰之際旣爲誤下而惶怯所致罔念事體之至重只知誤鑰之當改往告政院不請標信只請鑰匙任自改鎖罪陷萬戮惶恐遲晩云守門將李秉德所供內矣身旣當守門之任雖見門鑰之誤下未奉標信之前一任其宣傳官司鑰之旣鎖復開未能據法爭執致此罪犯萬殞猶輕云而臣等若於常時嚴加檢飭則豈有此萬萬驚駭之擧乎惶恐待罪之意敢啓傳曰知道卿則勿待罪可也
정조 19년
金啓洛以備邊司言啓曰以行司直金持默上疏傳曰人人皆掛陳省如近來謄傳之例豈有如許事體況武將處地自別戎務去就尤嚴則又何敢以隨衆煩浼於處分已下之後乎萬萬駭然禁衛兼大將金持默爲先記過捧納承旨爲先遞差下義禁府推考校吏間持疏入闕門者令兵郞金虎門外決棍後草記御廳旣仍番經費不足之代以均廳應送中餘條大同移劃條該營保米準其數給代於戶曹後以其實數令廟堂草記如是下敎之後萬一藉此禁營校吏隷卒輩有腹空之歎當該大將當於郊館殿座施以軍律以此亦令廟堂預爲嚴飭事命下矣取考戶曹判書李時秀當初啓下擧條則所請得禁御兩營米爲七千石矣御廳今旣仍番一萬四千石之數當自禁營竝爲充代明年條均廳應送該營米前區劃七千石外餘條四十七石大同移劃米三千九十二石該營保米三千八百六十一石準一萬四千石充送事分付該營該曹及均役廳今此移劃之後該營校卒吏隷支放之需各別惕念毋或有一毫不實之弊事亦爲嚴飭之意敢啓傳曰知道
정조 19년
金啓洛以備邊司言啓曰卽見黃海道留庫摘奸本司郞廳李敬心手本則海州牧留庫各穀六千三百三十二石零內虛留爲四十石零單代爲三百八十四石零安岳留庫各穀一萬九千五百四十六石零內單代爲一百三十八石殷栗縣留庫各穀三千八百四十五石零內單代爲二千三百六十八石零虛留爲四百八石零儲置小米四十四石零內虛留爲二十六石零舊逋之入於還分者爲二千三百石零云矣單代申飭前後非一儲置法意尤爲嚴重虛留逋欠之若是夥多所犯雖異俱係法外穀品之麤劣文書之淆雜又如此而守令慢不致察一任吏奸民受其害事之痛駭莫此爲甚殷栗縣之三罪俱發尤有甚於海州安岳兩邑旣已現發不可不嚴査勘處分付道臣溯考三邑穀簿首犯及掩置守令指名狀聞後竝令該府拿問分輕重考律勘罪前後道臣亦難免不察之責亦爲捧現告推考三邑單代虛留及逋欠穀物卽速準數釐正之意嚴飭分付於該道道臣何如傳曰允
정조 19년
李儒慶以禁衛營言啓曰依備局草記批旨本營移屬守禦廳敎鍊官李時泰朴長榮金鎭喆書吏申相文庫直朴順恒使令朴春根各色軍兵十一名爲先加出差定待窠陞實而其中敎鍊官李時泰今適有闕故先爲塡差之意敢啓傳曰知道如有可出之闕將校爲先陞實後草記可也
정조 19년
李儒慶以禁衛營言啓曰本營敎鍊官李光彬李樸汰去代以守禦廳移屬加出敎鍊官朴長榮金鎭喆陞實之意敢啓傳曰昨日所不出之闕今日何出然則昨日草記欺罔乎今日草記勒汰乎卿之事節節無狀如許草記豈可下批乎草記來呈郞廳汰去此草記還給卿處
정조 19년
李勉兢以禁衛營言啓曰依傳敎本營哨官有闕代以守禦廳哨官曺漢星塡差之意敢啓傳曰知道
정조 19년
李勉兢以御營廳言啓曰依備邊司草記批旨本廳移屬守禦廳軍官金載謙敎鍊官吳載憲庫直張漢傑使令尹興大文書直韓大得各色軍十一名爲先加出差定待窠陞實之意敢啓傳曰知道
정조 19년
李儒慶以摠戎廳言啓曰謹依備邊司草記批旨內本廳移屬守禦廳敎鍊官朴昌華庫直朴聖均文書直梁得孫各色軍兵四名爲先加出差定待窠陞實之意敢啓傳曰知道
정조 19년
李儒慶以義禁府言啓曰前正言李海淸先罷後拿事傳旨啓下矣李海淸前以他罪已爲拿囚添問目捧供之意敢啓傳曰知道
정조 19년
金啓洛以義禁府言啓曰時囚罪人柳光國杖一百收贖告身盡行追奪徒三年定配照律公事判付內依允功減一等事命下矣柳光國功減一等杖九十收贖告身盡行追奪忠淸道公州牧利仁驛徒二年半定配而以判付內辭意具罪目依例發遣府書吏押送配所何如傳曰允定配則分揀可也
정조 19년
金啓洛以義禁府言啓曰柳光國杖九十收贖告身盡行追奪忠淸道公州牧利仁驛徒二年半定配草記批旨內定配則分揀可也事命下矣柳光國定配分揀杖九十收贖告身盡行追奪放送之意敢啓傳曰知道
정조 19년
李勉兢以義禁府言啓曰黃海監司徐邁修狀啓內麒麟察訪金東鎭爲先罷黜其罪狀令攸司稟處事啓下矣金東鎭時在任所云依例發遣府羅將拿來何如傳曰允
정조 19년
李勉兢以左邊捕盜廳言啓曰卽者自承政院有從事官發牌聽傳敎而從事李顯道以當次入直未卽入來替直坐直從事官李東榮不爲面看徑先出去以致聽傳敎之意稽滯萬萬惶悚論其罪則其罪一般後弊所關竝不可仍置從事官李顯道李東榮一竝汰去以爲懲勵而臣亦不能檢飭致有此弊惶恐待罪之意敢啓傳曰卿之常時不能檢飭不可無罪推考不見交代出去者決棍晩時入來者決棍可也
정조 19년
金啓洛以左捕盜廳言啓曰本廳從事官汰去草記傳曰卿之常時不能檢飭不可無罪推考不見交代出去者棍汰晩時入來者決棍可也事命下矣不見交代出去從事官李東榮決棍七度汰去晩時入來從事官李顯道棍決十度之意敢啓傳曰知道
정조 19년
義禁府啓目封彌官鄭履綏矣莫重帳殿出入之際不能敬謹揆以事體萬萬駭然以此照律罪杖八十收贖奪告身三等私罪奉敎依允爲旀功減一等爲良如敎又啓目李海淸口招云云判付內辭意發問目反覆發問則一向漫漶終不直陳究厥所爲萬萬痛駭所當請刑是白乎矣曾經侍從勿爲請刑載在大典通編上裁何如啓所供一味無嚴明日開坐嚴問得情爲良如敎
정조 19년
刑曹啓目司諫院書吏洪仁載喝導鄭光泰等作弊萬萬痛駭不可尋常處之更加嚴刑照律定配何如啓竝只更加嚴杖定配爲良如敎
정조 19년
乙卯九月十五日辰時上御誠正閣藥房入診諸承旨持公事入侍時藥房都提調洪樂性副提調黃昇源左副承旨李勉兢右副承旨李儒慶同副承旨金啓洛假注書曺錫中金履永記注官金良倜記事官吳泰曾檢校待敎徐有榘醫官柳光翼金孝儉金光國周命新白成一李周憲丁希泰以次進伏訖樂性曰近日稍涼聖體若何上曰一樣矣樂性曰元子宮氣候何如上曰連爲安過而予於近日有事未明前必起而每於其時必來見予矣樂性曰進宴事之尙未得準請下情不勝抑菀矣上曰前已詳諭矣不待卿等之言予亦豈無商量而大抵進宴不如進饍矣樂性曰臣每欲有仰奏者臣冒居首相之位備受素餐之譏至於草記凡節每每推讓於僚相使僚相有獨賢之嘆每俟自上體諒而伈泄度日近日病情漸至難强是尤悶隘矣上曰卿則自當別論承我先大王五十年積累之化朝廷無事一遵舊章而已如卿福相豈可捨諸至於備局草記近以尊相府復故規之意不令有司堂上與議矣更思之故相金致仁爲首相時以其年老難强令有司堂上替行焉卿亦依此例出擧條好矣樂性曰自上特敎定式之事不幾何而何敢自臣口更爲發說乎上曰然則當下傳敎矣上曰卿家福力可謂遠矣近來年少專事粉飾不務實地雖以文字上言之經義二字抛却笆籬而所見習者只是稗官雜記故所謂因樹屋書影等小說爲名者尤予所深痛者也因樹而爲屋書取其影子名篇之義蓋如此豈非噍殺之甚者乎滔滔流俗類皆入於此套而洪奭周之潛心於經義用工於實地且其爲人樣不入俗大器可成此豈非奇幸之甚者乎故相兪拓基久爲事變注書多見政院日記多識國朝故事故亦令奭周習見日記矣命樂性先退命勉兢書傳敎曰廟堂草記大臣爲之故事則然而近久廢閣以尊相府敬大臣之意飭令復舊爲之使諸宰無敢代斲矣今日因領相辭職多勤勉留之語而其中草記一事爲尊禮復舊之擧反爲領相難便之端事勢亦有甚掣肘處云故事姑無論雖以近例言之故相金領府事以年老權令有司堂上替行草記只以命意問義爲之筵中陳懇旣許肯諾前已許之於領府者今豈靳持於此大臣乎若此則事面還亦正大領相在首相時草記有司下位堂上問領相意爲之用故領府首相時例事分付又敎曰政官牌招開政敎履永曰以舊僚之誼每思爾父矣今爾登第可謂不食之報雖以學問工夫言之先立其大者然後可以循序而進爾須知此意無所撓奪於宦海場中好矣仍命退諸臣以次退出
정조 19년
乙卯九月十五日申時上御便殿右承旨戶曹判書入侍時行右承旨李晩秀記事官趙台榮記注官金良倜記事官吳泰曾戶曹判書李時秀以次進伏訖上敎時秀曰近來司僕所在黍皮以不得入用定式乎時秀曰未及詳知矣上曰畿伯在司僕提調時似是筵稟定式矣筵退後詳問以奏可也上曰紋緞之禁連爲嚴飭而果有令行禁止之效耶時秀曰連加申飭而姑無現發之弊矣時秀曰咸興永興兩本宮祭器當爲監封而入盛於櫃子故陪往之際有難便之端以杻籠代之恐合便宜矣上曰依此爲之可也命退諸臣以次退出
정조 19년
行都承旨黃昇源坐行左承旨李祖承坐直行右承旨李晩秀坐左副承旨李勉兢坐右副承旨未差同副承旨金啓洛坐直注書趙台榮病一員未差假注書曺錫中仕直金履永仕事變假注書洪奭周仕
정조 19년
李祖承啓曰大司憲未差執義朴瑞源掌令鄭毅祚李益洙持平金和鍾呈辭持平金銑在外監察茶時之意敢啓傳曰知道
정조 19년
傳于李晩秀曰諸承旨持公事入侍
정조 19년
李祖承啓曰獻納洪克浩下諭後過限不上來依定式遞差傳旨及禁推傳旨捧入之意敢啓傳曰知道
정조 19년
傳于李勉兢曰廟堂草記事纔有方便槐院黑草事又煩酬應不亦疲乎以此本正書入送則當如何年老書生釋褐未久不嫺格式容或可恕至於製述官惟以此文書取才則其所製納多不合式極爲可駭當該知製敎推考當該製述官拿處入啓之前時任諸相之無一言殊甚慨然此意令槐院官傳諭抹下處使之改撰啓下
정조 19년
傳于李祖承曰禁將之代許久留窠徒長其得隴之妄想若此而何以知畏前大將李邦一爲禁衛大將牌招傳授命召
정조 19년
兵曹禁衛大將單李邦一
정조 19년
傳于李祖承曰近來政院事皆若此命召傳授何等時急而以待門開出牌入稟者事未前聞當該坐直承旨李儒慶罷職
정조 19년
李祖承啓曰臣與右副承旨李儒慶伴直矣纔已罷職伴直無人同副承旨金啓洛卽爲牌招何如傳曰允
정조 19년
李晩秀以禮曹言啓曰水原府公都會考試時時原任閣臣及文任書入受點可也事命下矣依下敎時原任閣臣及文任書入而待受點啓下內閣或政院臨時稟旨牌招擧行何如傳曰令內閣牌招可也
정조 19년
李晩秀以禮曹言啓曰昨年九月水原府公都會設行事收議草記批旨內此後留守如今番時則時原任閣臣及文任中令禮曹稟旨草記差出一人依今番例考試事定式事批下矣今番水原府公都會考試時時原任閣臣及文任列書入啓受點擧行乎此是定式後初行之事何以爲之敢稟傳曰書入受點可也
정조 19년
李勉兢以兵曹言啓曰依下敎壯勇營哨官趙嵾龍虎營拘留之意敢啓傳曰知道
정조 19년
李勉兢以備邊司言啓曰卽見咸鏡監司趙宗鉉災實分等狀啓則安邊等二十邑置之稍實甲山等四邑置之之次尤甚名色不爲擧論後錄諸條竝請令廟堂稟旨分付矣其一明川以南進俸吏姑爲停止事也其一推奴徵債防塞事也其一新還上交濟久置外之次邑四分一稍實邑五分一以相當穀準折代捧待明秋還作本色而他穀代唐米勿爲許捧事也其一北靑皮唐元數中限十分一還作唐米事也其一舊還未捧元數中限二萬石就最近條捧上而折半本色折半代捧事也其一各邑來春分還時不可無推移排比之政就其隣近邑元還餉交濟穀稍裕處參酌移劃事也本道今年年事可謂純豐今以道臣狀啓觀之稍實旣爲二十邑之多甲山等四邑置之之次而亦可知其優於免歉分等依狀請施行進捧吏停止便成逐年之例推奴徵債實爲擾民之端北靑皮唐十分一作米事適値稍登所請得宜竝爲許施還餉代捧事準折未必如式穀名因此屢換民未蒙惠吏滋容奸諸道穀簿之紊亂實由於此道臣雖以民情事勢爲言此等之歲通一道多數代捧事涉重難稍實邑六分一之次邑五分一依準折代捧待明秋還作本色而唐米則勿許代捧舊還事歉年停退亶出特恩而雖値豐熟亦不還捧畢竟皆歸於最久蕩減之中列邑穀貯漸枵然政宜趁此民力稍紓之時優數收捧本道各年舊還二十萬一千八十一石內就最近條限五分一磨鍊收捧事分付至於來春分還時移劃事此非分等狀啓中混擧仰請之事待今年捧糴畢後參量各邑民勢穀數更爲狀聞之意一體分付何如傳曰允舊還之五分一太過無論三四萬從最近條令道臣便宜收捧後狀聞事分付可也
정조 19년
李勉兢以壯勇營言啓曰本營哨官金鎭鼎遷轉代加設哨官李枝默陞實之意敢啓傳曰知道
정조 19년
李祖承以義禁府言啓曰前獻納洪克浩下諭後過限不上來依定式推考事傳旨啓下矣洪克浩下去忠淸道溫陽地云依例發遣府羅將拿來何如傳曰分揀
정조 19년
李勉兢以二所巡廳言啓曰去夜二更三點量犯夜人幼學李羲益執捉依例移送秋曹之意敢啓傳曰知道
정조 19년
乙卯九月十六日卯時上御誠正閣諸承旨持公事入侍時行都承旨黃昇源行左承旨李祖承左副承旨李勉兢右副承旨李儒慶同副承旨金啓洛假注書曺錫中金履永記注官金良倜記事官吳泰曾以次進伏訖上曰各房有公事乎昇源讀奏江原監司李秉鼎啓本遺棄兒給料數爻開錄事命書判付訖上曰近來承宣皆不知讀奏之法每持公事入筵席擧多直傳挾侍甚非故規此承宣猶知故承宣之規矣如此故規必使新來者知之好矣仍命退諸臣以次退出
정조 19년
行都承旨黃昇源坐行左承旨李祖承坐行右承旨李晩秀坐直左副承旨李勉兢坐直右副承旨金啓洛坐同副承旨蔡弘遠坐注書趙台榮病一員未差假注書曺錫中仕直金履永仕事變假注書洪奭周仕
정조 19년
李勉兢啓曰來二十一日朝參日次矣敢稟傳曰停
정조 19년
李勉兢啓曰明日摛文院齋宿再明日兩本宮衣幣香燭親傳相値視事頉稟之意敢啓傳曰知道
정조 19년
李勉兢啓曰來二十一日輪對日次矣敢稟傳曰當次人受點後日次待令
정조 19년
以慶尙監司李泰永壯啓農形事傳于黃昇源曰湖南則聞於備郞與筵臣之言亦或領略湖西則道狀詳細優可料量而本道農形則筵席詢及其說不一昨年尤甚處今年果一一豐稔而還穀身布俱可以竝停退準捧乎雖以昨年事言之頒令節晩虛實相蒙今夏慶辰施惠民未食效此所不待分等先問於卿者此意回諭
정조 19년
以監軍望單子傳于李勉兢曰監軍尹致章過齋後令兵曹決棍五度今明間若不捉納決棍後汰去差代
정조 19년
李勉兢啓曰明日齋宿承旨不可不備員右副承旨未差之代政官牌招開政差出待下批牌招察任何如傳曰前望單子入之待下批牌招察任
정조 19년
傳于李祖承曰李判府事省掃時澆奠床備給
정조 19년
傳于李勉兢曰明日出宮門路協陽門爲之
정조 19년
李勉兢以奎章閣言啓曰廣州判官兼帶直閣當否有博考草記之命矣臣等謹稽本閣設置規制實倣有宋龍圖寶文等閣凡厥官名職務率皆參互損益允爲昭代之徽則閣志中提學直提學之出外仍帶用知州府兼觀文殿太學士故事者卽其一也至於直閣待敎卽宋之直祕閣待制而遍考傳記掌故之書元無以外官而兼帶直祕閣待制如太學士之兼知州府者惟宋史職官志外官餘直祕閣者必先移書在省執事敍同僚之好乃卽役云觀乎卽役二字則在外官者不得兼帶可推以知也通判之名始自唐朝至宋太祖深懲藩鎭之弊特遣經幄之士號稱監州以爲重委寄聳觀瞻之道故宋之諸州通判皆以儒臣除之而通判之貼管內職獨無其人則儒臣出外者之不得仍帶又可想見矣大抵一閣六員等是峻選而堂上堂下職秩差異提學直提學多屬兼銜直閣待敎重在實職閣志之只言提學直提學之外任兼帶獨不及於直閣待敎者當初制置似有意義此外別無可考者矣敢啓傳曰知道然則減下檢校啓下可也
정조 19년
傳于李勉兢曰今年本道穡事聞於備郞之回筵臣之奏可以領略其梗槪矣諸般措處當待分等狀本至於昨年身還之停退數旣夥然雖使一路均豐尙難新舊之竝督況於穴農之時尤宜有前期發令使民息肩之擧昨年尤尤甚六邑還上停退者特許全數仍停其餘尤甚十四邑鎭折半之次二十四邑三分一稍實十一邑四分一亦爲仍停身軍布則昨年尤尤甚邑尤甚邑綿農最不登處道臣量宜代錢事知悉今玆之敎或恐後時緩不及也卿其知此曉喩事下諭于湖南道臣
정조 19년
傳于李勉兢曰今年本道穡事聞於備郞之回筵臣之奏可以領略其梗槪矣諸般措處當待分等狀本至於昨年身還之停退數夥然雖使一路均豐尙難新舊之竝督況於穴農之時尤宜有前期發令使民息肩之擧以昨年尤甚邑尤甚戶將入於今年尤甚處昨年還餉停退條特許折半仍停昨年之次之將入於今年尤甚處三分一仍停而身軍布則只於昨今尤甚綿農最不登處道臣量宜代錢事知悉或恐諸道之轉相效嚬望希特恩且念本道沿民獨被荐歉之苦不有常格拔例別諭於卿卿其知此苦心期於竭誠對揚事下諭于湖西道臣
정조 19년
李勉兢以吏曹言啓曰卽接通禮院牒報則明日摛文院齋宿時左右通禮不可不備員而右通禮柳畊偏母素患痰癖之症當此換節之時一倍添劇勢難離捨卽速變通以爲擧行之地云右通禮柳畊今姑改差其代口傳備擬以入之意敢啓傳曰知道
정조 19년
吏曹口傳政事以李萬榮爲左通禮
정조 19년
李勉兢以御營廳言啓曰本廳把摠申處文身病甚重勢難察任改差何如傳曰允
정조 19년
李勉兢以刑曹言啓曰因二所巡營啓辭去夜二更量犯夜人幼學李羲益執捉移送秋曹事命下矣李羲益依更數決笞五十度放送之意敢啓傳曰知道
정조 19년
傳于李勉兢曰壯勇大將姑勿出代兵曹判書沈煥之兼察兼佩牌招聽傳敎